അസം സ്വദേശിയുടെ പണം തട്ടിയെടുത്തതായി പരാതി മുണ്ടക്കയം: വായ്പ നല്കാമെന്നു പറഞ്ഞ് അസം സ്വദേശിയുടെ അര ലക്ഷത്തോളം രൂപ തട്ടിയെടുത്തതായി പരാതി. മുണ്ടക്കയം ടൗണില് സ്വകാര്യ വ്യാപാര സ്ഥാപനത്തില് ജോലി ചെയ്യുന്ന റിയാസ് മോന്റെ 48800 രൂപയാണ് തട്ടിയെടുത്തത്. കഴിഞ്ഞ 29ന് ബജാജ് ഫിനാന്സില് നിന്നാണെന്നു പറഞ്ഞ് സ്വയം പരിചയപ്പെടുത്തിയ ആള് ഫോണ് വിളിക്കുകയും മൂന്നേകാല് ലക്ഷം രൂപ വായ്പ നല്കാമെന്ന് അറിയിക്കുകയുമായിരുന്നു. ഇതിനായി രേഖകളും ആവശ്യപ്പെട്ടു. പിന്നീട് വായ്പ അനുവദിച്ചതായും ജിഎസ്ടി ഇനത്തില് 41600 രൂപ നല്കണമെന്നും ഇയാള് ആവശ്യപ്പെട്ടു. ഇത് നല്കിയതോടെ ഇന്ഷ്വറന്സ് ഇനത്തില് 7200 രൂപ നല്കണമെന്ന് പറയുകയും അയച്ചു കൊടുക്കുകയും ചെയ്തു. പിന്നീട് ഇന്ഷ്വറന്സ് രേഖകള് വാട്സാപ്പില് അയച്ചുതന്നു. എന്നാല് വായ്പ ലഭിക്കണമെങ്കില് 33000 രൂപ കൂടി അയച്ചുതരണമെന്ന് വീണ്ടും ആവശ്യപ്പെട്ടതോടെയാണ് സംശയത്തിനിടയാക്കിയത്. ഇതുസംബന്ധിച്ച് കാഞ്ഞിരപ്പള്ളി ഡിവൈ.എസ്.പിക്ക് പരാതി നല്കി.